google/wiki40b huggingface dataset:
KISS

Biografija

Nuo susikūrimo grupė reguliariai koncertavo ir įrašinėjo muziką. Gene Simmons (bosinė gitara ir vokalas) ir Paul Stanley (ritminė gitara ir vokalas) buvo vieninteliai, kurie išliko grupėje nuo pat pradžių.
„KISS“ labiausiai žinoma dėl grimo, kuris tapo tarsi grupės simboliu, įspūdingų kostiumų ir pasirodymų garsėjusių gausia pirotechnika.
„KISS“ turi daugiau „auksiniais“ pripažintų albumų nei bet kuri kita Amerikos grupė tuo pralenkdama netgi The Beatles. „KISS“ užėmė 10 vietą VH1 „Geriausių hard rock’o atlikėjų“ 100-tuke.

Ankstyvieji metai

„KISS“ pirmtakas yra Wicked Lester – Niujorko rokenrolo grupėje, kurioje grojo Gene Simmons ir Paul Stanley. G. Simmons (g. 1949 m. rugpjūčio 25 d. Haifoje, Izraelyje) ir P. Stanley (g. 1952 m. sausio 20 d. Queens, Niujorke), 1972 m. atleido kitus grupės Wicked Lester narius po to kai garso įrašų kompanija Epic Records atsisakė išleisti grupės albumą.
1972 m. pabaigoje G. Simmons pastebėjo skelbimą muzikiniame žurnale „Rolling Stone“, kuriame būgnininkas Peter Criss sakėsi norįs „daryti bet ką“. P. Criss (g. 1945 m. gruodžio 20 d. Brukline, Niujorke), prisijungė prie „Wicked Lester“ – grupė tapo trio.
1973 m. sausio mėn. prie grupės prisijungė gitaristas Paul „Ace“ Frehley (g. 1951 m. balandžio 27 d. Bronkse, Niujorke). Tuomet grupė persivadino „KISS“.
Kovalentinis ryšys

Kovalentinis ryšys – cheminis ryšys, atsirandantis susidarant bendroms elektronų poroms. Kai nė vienas iš atomų nėra linkęs atiduoti savo elektronų kitam, todėl negali susidaryti jonai. Tuomet atomai sudaro elektronų poras, bendras abiem atomams.Dėl bendros elektronų poros, atomai lieka susikabinę ir sudaro molekulę.
Laurence Tureaud

Ankstyvas gyvenimas

Laurence Tureaud gimė Čikagoje, Ilinojaus valstijoje, didelėje šeimoje su jo keturiomis seserimis ir septyniais broliais, užaugo vieneriuose iš miesto namų socialiai remtiniems žmonėms. Mokykloje Laurence mokėsi vidutiniškai, laisvalaikiu žaidė futbolą, grūmėsi, ir studijavo karinius menus. Baigęs mokyklą ėmė dirbti policininku JAV kariuomenėje, buvo pakviestas žaisti futbolo klube Green Bay Packers. Po kariuomenės darbo, Tureaud pradėjo dirbti apsauginiu klube, o dar vėliau Michael Jackson, Bruce Lee, Diana Ross, Joe Frazier, Leon Spinks ir Muhammad Ali asmens sargybiniu.

Darbo televizijoje laikotarpis

1980 m. Laurence Tureaud vaidinti Rocky III filme pakvietė Sylvester Stallone, po filmo atsiradimo Tureaud tapo garsus aktorius ir jis gavo dar pasiūlymų vaidinti filme Penitentiary II ir seriale A-Komanda.
Kompanija Ruby-Spears 1983 m. sukūrė multiplikacinį filmą Mr. T, kurį įgarsino Laurence Tureaud.
1984 m. sukurtas pamokantis filmas Be Somebody… or Be Somebody's Fool!, kuriame Tureaud vaikams aiškina apie kilmę, aprangą ir elgseną viešumoje.
1988 m. Laurence vaidino T. and T. seriale ir užsidirbo nemažai pinigų. Kilo gandai, kad jo uždarbis buvo apie 80,000 dolerių per savaitę.
Vėliau Laurence Tureaud pradėjo reklamuoti World of Warcraft žaidimą ir dalyvavo Oregono valstijos loterijos laidoje.

Imtynininko darbo laikotarpis

1985 m. Laurence Tureaud pradėjo dirbti imtynininku WWE federacijoje, kartu su Hulk Hogan jis grumėsi WrestleMania ir WrestleMania 2 renginiuose.
1992 m. Tureaud tapo WWE imtynių komentatoriumi.
2001 m. Laurence grįžo į imtynes, dalyvauti WWE Raw renginiuose.

Albumas

Laurence Tureaud 1984 m. sukūrė albumą Mr. T's Commandments, kuriame išliko aiškinimai vaikams iš Be Somebody… or Be Somebody's Fool! filmo.
Dar 2005 m. Tureaud dalyvavo dainininko Busta Rhymes muzikiniame klipe.

Dabartinis gyvenimas

Dabar Laurence gyvena savo 20 akrų rančoje Sherman Oaks rajone, Los Andželo mieste, Kalifornijoje.
2005 m. Mr. T paaukojo nemažai pinigų nukentėjusiems nuo uragano "Katrina".
Rimutė Avižinienė

Biografija

1984 m. baigė režisūrą Marijampolės kultūros mokykloje, 2009 m. – Vilniaus pedagoginį universitetą.
Marcinkonių laisvalaikio ir pramogų centro direktorė, Marcinkonių etnografinio ansamblio vadovė.
2007–2011 m. Varėnos rajono savivaldybės tarybos narė.
Lietuvos centro sąjungos (nuo 2005 m. Lietuvos centro partijos) narė.
Marcinkonių bendruomenės pirmininkė. Sutuoktinis Arminas, vaikai Darius, Neringa.
Madly

Turinys

Žiuljenas ir Agata – pora, kuri gali sau viską leisti: jauni, linksmi ir turtingi, gyvenantys užmiesčio viloje. Žiuljenas nevengia dairytis į kitas moteris, tačiau Agata ne tik nepavydi, bet ir pati skatina savo meilužį „dairytis į šalį“. Kartą į namus Žiuljenas atsiveža juodaodę amerikietę fotografę Medlę, kurią pradžioje trikdo pernelyg laisvas meilužių požiūris. Nepaisant to, mergina pasilieka jų namuose ir prasideda gyvenimas trise. Galiausiai Agatai sukyla pavydas ir ši pabėga iš namų. Supratusi, kad žaidimas užsitęsė, Medlė išvažiuoja. Agata grįžta pas Žiuljeną ir atsiprašo už iškeltą sceną, tvirtindama, kad įmanomas ir gyvenimas trise. Jis kelioms dienoms išvyksta verslo reikalais, o grįžęs randa namuose Agatą ir Medlę...
Kaengkračano nacionalinis parkas

Vieta

Parkas užima 2 914,70 km² ir yra didžiausias Tailando nacionalinis parkas Malakos pusiasalio šiaurinėje. Parkas apima Kaengkračano (Kaeng Krachan), Nongjaplongo (Nong Ya Plong) Fetčaburio ir Huahino (Hua Hin) Pračuapkhirikhano apylinkėse Mianmaro pasienyje, 50 km į pietvakarius nuo provincijos centro Fetčaburio.

Flora ir fauna

Kaengkračano nacionaliniame parke vyrauja drėgni visžaliai, lapuočių, mišrūs miškai. Iš retų augalų parke sutinkama: rudoji šorėja, Afzelia xylocarpa, krausva (Lagerstroemia calyculata) ir (Lagerstroemia tomentosa), Spondias pinnata  ir kt.
Parke gyvena: Indokininis tigras, Azijinis dramblys, baltarankis gibonas, gaūras ir kt, sutinkama daug paukščių, roplių, tarp jų ir nykstantis Siamo krokodilas.
Laikas

Laikas filosofijoje

Filosofijos ir gamtos mokslo istorijoje egzistavo 2 pagrindinės laiko koncepcijos – absoliutaus ir reliatyvaus. Antikinė filosofija menkai tebuvo išplėtojusi laiko sąvoką, naujaisiais laikais įsigalėjo Izaoko Niutono absoliutaus laiko koncepcija, vyravusi iki XIX a. vidurio. Niutonui laikas ir erdvė buvo ypatingi būties pradai, egzistuojantys nepriklausomai nuo materijos ir vienas nuo kito. XX a. buvo pripažinta, jog begalinis realus laiko dalumas yra negalimas. Keliama laiko kvantų hipotezė – trumpiausių nedalių trukmių teorija. Pasak Alberto Einšteino reliatyvumo teorijos, erdvės ir laiko santykiai – kūno ilgis ir jame vykstančių procesų trukmė (ir ritmas) – yra reliatyvūs dydžiai, priklausą vienas nuo kito, judančios materijos ir nuo masių koncentracijos aplinkoje.

Laikas mitologijoje

Archainių tautų supratimu – laikas yra cikliškas. Illius temporis – ikilaikinis laikotarpis, kada gyveno dievai ir didvyriai. Dievams sukūrus visatą (kosmogonija) laiko tėkmė prasideda, tačiau laiką visada galima atnaujinti – ritualai, šventės skirtos atkartoti kosmogoniją – sunaikinti praeitį ir grąžinti laiką į pradžių pradžią. Archainių kultūrų supratimu – istorija yra neigiamybė, kurią reikia sunaikinti atkuriant kosmogoniją. Laiko prasmė labiau išplėtota hinduistinėje-budistinėje, Artimųjų Rytų, Mezoamerikos civilizacijose – ten laikas nors ir suvokiamas cikliškai, tačiau jis jau skaičiuojamas eromis (baktunai, kalpos ir kt.), kurių sandūroje įvyksta laiko atnaujinimas. Laiko begalybės ir cikliškumo idėja buvo panaikinta žydų – judaizme (taip pat jo paveiktoje krikščionybėje, Europos kultūroje) laikas suvokiamas kaip tarpsnis tarp dviejų illius temporis: kosmogonijos ir apokalipsės. Pagal šią sampratą po apokalipsės istorija bus sunaikinta ir žmonija bus grąžinta į belaikę erdvę.

Laiko matavimas

Laiko matavimas grindžiamas periodiniais astronominiais arba fizikiniais reiškiniais (procesais). Astronominėje laiko sistemoje laikui matuoti naudojamasi žvaigždžių, Saulės, Žemės, Mėnulio judėjimu dangaus sferoje. Ilgų laiko tarpų vienetas – atogrąžiniai metai, trumpesnių – sinodinis mėnuo ir žvaigždžių para. Para (žymima d) dalijama į 24 valandas (h), valanda į 60 minučių (min), minutė į 60 sekundžių (s).
Laikai nėra vienodi, pavyzdžiui, 24 h žvaigždžių laiko lygus 23 h 56 min 4,09 s vidutinio Saulės laiko. Praktinėje veikloje naudojamas Saulės laikas. Dėl Žemės sukimosi Saulė vienu metu būna skirtingose padėtyse (žiūrint iš Žemės skirtingose ilgumose). Todėl Žemėje kas 15° ilgumos į rytus pridedama 1 h.
Fizikinės laiko sistemos pagrindas – sekundė. 1964 m. remiantis atominiu dažnio etalonu buvo apibrėžtas atominio laiko matavimo vienetas – atominė sekundė.
Rinkūnų apylinkė

Istorija

Įkurta XX a. viduryje, tačiau 1954 m. gegužės 25 d. prijungta prie Garliavos apylinkės ir Ilgakiemio apylinkės. 1958 m. gegužės 15 d. atkurta Garliavos apylinkę performavus į Rinkūnų apylinkę, tačiau vėl panaikinta 1963 m. sausio 12 d. prijungiant galutinai prie Garliavos apylinkės.
Lemon Joy

Biografija

„Lemon Joy“ susikūrė dešimtojo dešimtmečio pradžioje. Pirmasis grupės pavadinimas buvo „Этаж-3“ (liet. kalba „Trečias aukštas“).
Karjeros pradžioje grupė grojo gitarinę muziką, tačiau po debiutinio albumo perėjo prie elektroninio skambesio. Pirmasis grupės koncertas įvyko 1996 m. kovo mėn. Kaune, kartu su folkroko grupe „Airija“.
1996 m. grupė laimėjo pirmą vietą „Blogiausių grupių festivalyje“. Tais pačiais metais „Lemon Joy“ grojo „Roko marše“ bei išleido debiutinį albumą „Glostyk“. 1997 m. grupė laimėjo „Bravo’96“ nominaciją „Geriausias debiutas“ ir dalyvavo festivalyje „Rock Summer“ Taline.
„Lemon Joy“ sukūrė keletą įsimintinų pop hitų ir šešis sėkmingus albumus (išleistus su popscenai nebūdingomis ilgomis pertraukomis), tačiau „Lemon Joy“ kartais pasirodo „tamsiosios muzikos“ festivaliuose, kur atlieka į platesnei auditorijai skirtų pasirodymų programas nepatenkančius kūrinius. 2004 m. grupė buvo pakviesta dalyvauti Gothic/Darkwave/Industrial muzikos festivalyje „Kunigunda Lunaria“. Tais pačiais metais išleistas geriausių dainų rinkinys – „Electropop“.
2006 m. išleistas naujas studijinis albumas 1210 po 7 metų pertraukos (kol kas tai ilgiausias laikotarpis skiriantis 2 studijinius albumus grupės istorijoje). Albumas buvo sėkmingas, susilaukė puikių kritikų įvertinimų, tačiau albumo leidybą lydėjo tam tikri techniniai nesklandumai (dėl to dalis tiražo buvo atnaujinta). Taip pat po ilgos pertraukos nufilmuotas vaizdo klipas dainai „Viskuo Tikiu“.
2011 m. pasirodė ilgai lauktas naujas albumas Stebuklas. Kaip ir ankstesnis albumas, šis buvo komerciškai sėkmingas, kaip ir populiarusis naujas singlas „Kažkada“. Tų pačių metų pavasarį surengtas albumo pristatymo turas. 2013 m. albumas perleistas, kartu su nauja daina.
2014 m. rudenį 20 metų grupės jubiliejus pažymėtas įspūdingu koncertu Vilniuje, kuriame be žinomiausių grupės kūrinių buvo pristatytos ir dvi naujos dainos „Ylang Ylang“ ir „Tik iškart, tik stipriau“. Koncerte svečio teisėmis daina „Geltoni Krantai“ buvo atlikta kartu su dainos autoriumi A. Mamontovu.
2016 m. spalio mėnesį išleistas naujas singlas „Be atšvaitų“, o lapkričio 18 d. ir septintasis grupės studijinis albumas pavadinimu „Willkommen“.
2019 m. išleistas antrasis grupės karjeroje geriausių dainų rinkinys „S“, kuriame galima rasti singlus, įrašytus po „Electropop“ išleidimo, bei naują dainą „Tavo rytojus“.
Šimodži

Šimodži (jap. 下地島 = Shimoji-shima) yra viena iš Mijako salų, kurios yra Riūkiū salyno dalis Japonijoje. Plotas 9,54 km², aukštis iki 21,6 m, gyventojų 32 (2011 m.). Sala priklauso Mijakodžimos miestui Okinavos prefektūroje.
Šimodži yra Irabu prefektūrinio gamtos parko dalis.
Saloje veikia Šimodžimos oro uostas.
Twitter

Ypatumai

„Sučiulbėjimas“, „sučirenimas“ (angl. tweet) – tekstinė iki 280 (iki 2017 m. 140) simbolių žinutė, parodoma autoriaus puslapyje ir nusiunčiama jo prenumeratoriams, dar žinomiems kaip sekėjai (angl. followers). Autoriai gali apriboti žinučių matomumą iki savo draugų rato arba leisti žinutes matyti visiems. Vartotojai gali siųsti ir gauti žinutes per „Twitter“ svetainę, SMS arba išorines programas. Nors pati paslauga nemokama, žinučių gavimas per SMS yra mokamas – kainos nustatytos paslaugų tiekėjų.
140 simbolių limitas buvo nustatytas siekiant suderinamumo su SMS žinutėmis. Toks apribojimas į „Twitter“ svetainę atnešė sutrumpinimus, kurie iki tol paprastai buvo naudojami tik SMS žinutėse. Limitas taip pat paskatino nuorodų trumpinimo svetainių naudojimą (pvz., tinyurl.com, bit.ly). Dabar „Twitter“ automatiškai sutrumpina visas nuorodas su savo nuorodų trumpinimo paslauga t.co.
Pagrindiniai „Twitter“ skiriamieji bruožai, nors jie ir prigijo iš interneto pasikalbėjimo kultūros – @ bei # ženklai – buvo įvesti pačių vartotojų ir tik vėliau tapo oficialia „Twitter“ paslaugų dalimi. @ ženklas skirtas atsakyti kitam „Twitter“ naudotojui arba juos paminėti buvo oficialiai įvestas 2007 m. gegužės mėnesį, o # ženklas (grotos) skirtas pažymėti raktažodžius bei temas – žodžių junginiai, kurie rašomi neatskirai – buvo įvestas 2009 m. liepos mėnesį. Pranešimo persiuntimo pasirinktis (angl. retweet, RT) taip pat atsirado tik vėliau, 2009 m. lapkričio mėnesį.
The Sunday Times

Istorija

Laikraštis įsteigtas 1821 m., tuomet vadinosi „The New Observer“. Nuo 1822 m. pavadinimas – „Sunday Times“. 1893 m. laikraštį įgijo Rachel Berry, 1908 m. savininku tapo Alfred Harmsworth. Nuo 1959 m. priklausė „Kemsley Group“, kurios savininkas tuo metu buvo Roy Thomson. R. Thomson 1966 m. įsigijo teises ir į „The Times“ bei įsteigė laikraščius leisiančią leidybos kompaniją „Times Newspapers Limited“.
1981 m. laikraščius nupirko „News International“, priklausiusi Ruperto Merdoko žiniasklaidos milžinei „News Corporation“ (dab. „News Corp.“).
Antalija

Istorija

Miestą 159 m. pr. m. e. įkūrė Pergamo karalius Atalas II ir pavadino savo garbei Attaleia (gr. Αττάλεια). 133 m. pr. m. e. miestą užkariavo romėnai, jis tapo žiemos rezidencija imperatoriaus Adriano. Ilgai Antalija priklausė Romai, vėliau 330–1453 m. priklausė Bizantijos imperijai (1207 m. Viduramžiais vadintas Satalija. Bizantijos laikais buvo svarbus krikščionybės centras. Ekonominis regiono nuosmukis prasidėjo VIII a., po didžiulo žemės drebėjimo, arabų antpuolių (VII–VIII aa.) ir jūros piratų. 1080 m regione pradėjo plisti islamas, kai miestą buvo užėmę seldžiukai).
1118 m. Bizantijos imperatoriaus Ioano II Komnino valdymo pradžioje, miestas buvo nutolęs nuo imperijos žemių, labai arti nuo miesto buvo selžiukų valdos, tad tik per jūrą galima buvo susisiekti su likusia šalies dalimi. 1119 m. Ioanas II vadovavo keliems žygiams prieš turkus ir pramušė kelią į Antaliją per sausumą.
1207 m. seldžiukai užkariavo Antaliją ir gretimas teritorijas. 1321–1423 metais Antalija buvo nepriklausoma bei liko Chamid centru. 1423 metais Antaliją užkariauja turkai-osmanai.
1391 m. užkariavo Osmanų imperija. Po Pirmojo pasaulinio karo 1919–1921 miestą okupavo Italija, tačiau jau 1921 m. turkai, vadovaujami Atatiurko, užėmė miestą ir jis atiteko Turkijai.
Spalvinis elementų kodas

Spalvinis elementų kodas – sutartinė spalvomis paremta rezistorių, kondensatorių ir indukcinių ričių pagrindinių parametrų žymėjimo sistema.

Kondensatorių ir ričių žymėjimas

Žymint kondensatorių talpą, talpumo vienetu laikomas pikofaradas (pF), taigi pažymėtas geltona – violetine – raudona kondensatorius yra 4700 pikofaradų talpos. Ritėms induktyvumo vienetu laikomas mikrohenris (μH).

Kablelis

Kai kada (dažniausiai žymint ričių induktyvumą) tarp skaitmenų dedamas kablelis. Kablelis vaizduojamas plonesne sidabrine ar auksine spalvomis. Kadangi šios spalvos skaitmenims nenaudojamos, kablelį lengva atpažinti. Pavyzdžiui, ritė su raudona, auksine ir violetine žymėmis turi 2,7 μH induktyvumą .
San Žozė dos Kamposas

Technologijos

San Žozė dos Kamposas – vienas svarbiausių industrinių ir tyrimų centrų Lotynų Amerikoje. Yra Brazilijos nacionalinis kosmoso tyrimų institutas, karo aviacijos tyrimų centras, Vale do Paraíba universitetas, Aeronautikos technologijų institutas, San Paulo universitetų fakultetai. Aviacijos, automobilių, chemijos, farmacijos, elektronikos, tekstilės pramonė. San Žozė dos Kamposas – vienas labiausiai išsivysčiusių Brazilijos miestų, su aukšta gyvenimo kokybe, mažu nusikalstamumu, gerai išvystyta infrastruktūra.

Istorija

Miesto užuomazgos buvo XVI a. jėzuitų įkurta Aldeia do Rio Comprido ferma, peraugusi į misiją. 1611 m. vietovė perduota pasauliečiams, tačiau jėzuitai už 15 km įkūrė naują misiją. 1692 m. gyvenvietė minima kaip Residência do Paraíba do Sul, o 1696 m. – Residência de São José. 1759 m. jėzuitų veikla oficialiai sustabdyta. 1767 m. San Žozė suteiktas miesto statusas. XIX a. – XX a. pr. buvo svarbus kavos ir medvilnės auginimo ir eksporto centras. 1924 m. mieste atidaryta ligoninė, San Žozė tapo svarbiu reabilitacijos, sanatoriniu centru. 1950 m. įkūrus aeronautikos institutą mieste suklestėjo technologijos.
San Chosė Činantekilija

Istorija

San Chosė Činantekilija yra apgyvendinta nuo senų laikų. Netoliese yra ikiklasikinio majų miesto Totontepek Vilja de Moreloso archeologinė radimvietė. Slėnis nuo seno buvo gyvenamas mišių ir sapotekų. Kolonizatoriai miestelį oficialiai įkūrė 1920 m.
Gailiūnai

Istorija

Prie Gailiūnų yra dviejų Lietuvos tarpledynmečių nuogulų atodangos: Snaigupėlės tarpledynmečio stratotipinis pjūvis (Snaigupėlės upelio atodangoje) ir Butėnų tarpledynmečio parastratotipinis pjūvis (Nemuno atodangoje). Kaime rasta paleolito, mezolito ir bronzos amžiaus dirbinių, bronzos amžiaus stovyklos liekanų. Netoliese yra Gailiūnų pilkapynas.
1950–1992 m. kolūkio pagalbinė gyvenvietė.
Need for Speed: Underground

Apžvalga

Kaip ir visuose „Need for Speed“ serijos žaidimuose, „Need for Speed: Underground“ žaidimo tikslas laimėti visas lenktynes, surinkti daugiausiai prizinių taškų, laimėti visus prizus ir tapti geriausiu lenktynininku mieste. Žaidime pagerėjo grafikos ir valdymo aspektai, groja daug muzikinių kūrinių, padidėjo automobilių skaičius, bet pradingo galimybė pamatyti automobilių klases. Žaidime yra 5 skirtingi lenktynių režimai (circuit, knockout race, sprint race, drift race, drag race). Atsirado nauja galimybė gerinti automobilius iš išorės ir vidaus, galima pakeisti ir padangas, ir automobilio aptakus, ir net variklį. „Need for Speed: Underground“ žaidime atsirado savotiškas siužetas, kuriame reikia būti lenktynininku ir laimėti visas lenktynes, turnyrus ir prizus, dar žaidime yra draugai, kurie padeda pagerinti automobilį ir gauti prizinių taškų. Priziniai taškai žaidime yra kaip pinigai, už juos galima gerinti ir gražinti automobilį. Dar žaidime išliko galimybė rinktis savo priešininkų vairavimo lygį.
Dvigeldžiai

Virškinimo sistema

Dvigeldžiai moliuskai neturi galvos ir ryklės su radule, todėl maistas per stemplę patenka tiesiog į vidurinės žarnos skrandį. Abipus skrandžio yra dvi stambios kepenų skiautės. Toliau vidurinė žarna sudaro ilgą kilpą kojoje ir pereina į užpakalinę žarną, kuri atsiveria į mantijos ertmę. 
Moliuskai minta mikroplanktonu ar detritu filtruodami vandenį. Smulkios maisto dalelės nukreipiamos į burnos skiautes, kur toliau pro burną keliauja į stemplę. Stambios, maistui netinkamos dalelės pašalinamos pro sifoną.

Kvėpavimo organai

Primityviausieji dvigeldžiai moliuskai turi tipiškas porines ktenidijas (plunksniškas žiaunas), kiti – tinklelio pavidalo žiaunų lapelius.

Kraujotakos sistema

Dvigeldžių moliuskų kraujotakos sistema atvira. Iš žiaunų kraujas (hemolimfa) patenka į du prieširdžius, iš jų – į skilvelį. Iš skilvelio kraujas teka į dvi aortas – priekinę ir užpakalinę, kurios skyla į arterijas. Jomis kraujas patenka į koją, mantijos priekinę dalį ir vidaus organus. Iš arterijų kraujas teka į sinusus, o iš organų telkiasį į centrinį sinusą, iš kurio patenka į žiauninę kraujagyslę.

Nervų sistema

Turi 3 poras ganglijų ir ilgas konektyvas.

Jutimo organai

Kadangi dvigeldžiai moliuskai yra sėslūs ir mažai judantys, jų jutimo organai redukuoti. Išlikę statocistai ir osfradijos. Pastarosios yra išsidėsčiusios kojoje ir yra cheminio jutimo organai. Tikrųjų akių nėra, tik antrinės kilmės akelės, išsidėsčiusios mantijos pakraščiuose. Jomis pastebi priešus ir orientuojasi aplinkoje net prieblandoje. Aukštesnieji dvigeldžiai moliuskai jau turi sudėtingas akis su lęšiuku ir dviem tinklainės sluoksniais. Kai kurie dvigeldžiai mantijos pakraščiuose ant ilgų išaugų – čiuopiklių – turi lietimo jutimo ląstelių.

Šalinimo sistema

Šalinimo sistemai priskiriami bojanaus organai, pavadinti Vilnaus universiteto profesoriaus L. H. Bojanaus, tyrusio dvigeldžius moliuskus, garbei. Tai V raidės formos maišeliai, kurių vienas galas atsiveria į celomą, o kitas į mantijos ertmę.

Lytinė sistema ir vystymasis

Dauguma dvigeldžių moliuskų yra skirtalyčiai. Stambios gonados išsidėsčiusios kūno priekinėje dalyje bei kojoje. Kiaušintakiai arba sėklatakiai atsiveria į mantijos ertmę. Apvaisinimas išorinis, lytiniai produktai išleidžiami į vandenį. Iš kiaušinių išsivysto lervinė stadija – trochofora, po to veligerio lerva, kuri jau turi daug dvigeldžiams moliuskams būdingų organų. Abi šios lervinės stadijos planktoninės, todėl vanduo jas išnešioja ir taip išplinta. Kai kurių dvigeldžių moliuskų (pvz., geldučių Unionidae) lervas išnešioja žuvys.

Reikšmė

Dvigeldžiai moliuskai – svarbūs vandens valytojai. Midijos, širdutės, dreisenos per parą apvalo kelis šimtus kubinių metrų vandens, todėl vadinamos biofiltratoriais. Kai kurie moliuskai sugeba įsigręžti į kietą substratą ir ten gyventi. Vieni tai daro mechaninu būdu, kiti tirpina rūgštimis. Smulkūs dvigeldžiai yra daugelio žuvų maistas. Kai kurie yra valgomi (austrės, šukutės, midijos). Perlamutrinį sluoksnį turintys moliuskai auginami perlų gavybai. Laivagraužiai gadina medinius statinius ir kt.
Pasaulyje žinoma daugiau kaip 15 000 dvigeldžių moliuskų rūšių.
Emilijus Junevičius

Biografija

1978 m. baigė Lietuvos žemės ūkio akademiją, inžinierius mechanikas.
1995 m. akcinės bendrovės „Šukioniai“ direktorius. 2003–2007 m. Pakruojo rajono savivaldybės administracijos direktorius. Nuo 2007 m. akcinės bendrovės „Šukioniai“ valdybos pirmininkas.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Pakruojo rajono skyriaus narys, Pakruojo skyriaus pirmininkas. Nuo 2001 m. LSDP tarybos narys.
1995–1997 m., 1997–2000 m., 2000–2003 m., 2003 m., 2007 m. (mandato buvo atsisakęs) ir 2008–2011 m. bei nuo 2011 m. Pakruojo rajono savivaldybės tarybos narys. 
Sutuoktinė Laima, vaikai Aušra ir Jūratė.
Pogo

Muzika

Nick Bertke muzikiniai kūriniai sukurti, naudojant muzikinę, aktorių garsinę medžiagą iš filmų ir TV serialų, tokių kaip Bulvarinis skaitalas, "iKarli", iš tokių animacinių ir vaidybinių filmų kaip "Alisa stebuklų šalyje", "Aukštyn", "Žaislų istorija", "Merė Popins". 2016 m. rugsėjo 29 d., Pogo " išleido naują dainą, pavadintą "Trumpular" per SoundCloud, kurioje visą muzikinio kūrinio turinį sudarė citatos iš JAV prezidento Donaldo Trampo pasisakymų.
POGO atliekama muzika priskaitoma prie Trip-hop, house, Ambient house stiliaus.

Asmeninis gyvenimas

Per jo 2011 m. rugsėjo turą JAV, Bertke buvo suimtas ir sulaikytas tris savaites, nes neturėjo tinkamos darbo vizos, ir dabar draudžiama pakartotinai atvykti į Jungtines valstijas iki 2021 metų.
Leitė (sala)

Leitė (tag. Leyte) – sala Filipinuose, Visajų salyne, tarp Samaro ir Boholio salų. Plotas 7368 km². Leitę nuo Samaro skiria San Chuaniko sąsiauris, nuo Mindanao – Surigao sąsiauris. Vyrauja žemi kalnai, su užgesusių ugnikalnių kūgiais. Aukščiausia vieta Lobi kalnas (1350 m.). Dengia visažaliai tropikų miškai.
Leitėje gyvena 1,95 mln. gyventojų (2000 m.); daugiausia sebuanai ir varajai. Kokospalmių, cukranendrių, ryžių auginimas. Geoterminių elektrinių kompleksas. Didžiausias miestas – Taklobanas.
Viljarika

Istorija

Miestas Villa Rica del Espíritu Santo pavadinimu įkurtas prie Paranos upės 1576 m. Po Brazilijos atakų į dabartinę vietą perkeltas 1682 m. Į Viljariką atsikraustė daug imigrantų iš Vokietijos.